  Виталий Пронин Кылем арын Удмурт театрлы 80 ар тырмиз. Таин валче газетамы уно статьяос, спектакльёс но артистъёс сярысь тодэ ваёнъёс печатламын вал. «Удмурт театрлы - 80 ар» рубрика улсын ик «Шутэтскон сэрег» бамын потылӥзы театрлы сӥзем йыртӥянъёс но.Театр, репертуар, артистъёс сярысь лыдӟисьёсмы трос тодо вылэм. Со шӧдӥськиз авторъёсмылэн ужъёсазы. Ар ӵоже 20-лэсь уно йыртӥянъёс но визь сынанъёс вуизы.«Шутэтскон сэрегысь» Удмурт театрлы сӥзем йыртӥянъёсты учкыса, вормисен лыдъяськом Кизнер посёлокысь Николай Павловез. Со тужгес но трос кроссвордъёс малпам. Ми тодӥськом: Николай Карпович Иже вуылыкуз, удмурт редакциосы пырам сяна, одно ик коже книгаосын вуз карись магазинъёсы. Отысь со басьтэ йыртӥянъёсын бичетъёсты, быръе зӧкъёссэ, кемалы мед тырмоз шуыса. Ми но автормылы пичияк кузьым дасям - редакциын сое возьма йыртӥянъёсын книга.- Мон нырысетӥ кроссвордме лэсьтӥ ай пинял дыръям. Крезьгурлэн нуналэзлы сӥзьыса, скрипичной ключ выллем йыртӥян малпай. Сое печатлазы вал Ижын потӥсь «Егит большевик» газетын. Со дырысен турлы кроссвордъёс лэсьтӥ ни, кизили, сяська, сюлэм тусоосыз вань. Газет-журналъёсысь аспӧртэм йыртӥянъёсты адӟисько ке, киы лыдыны кутске сыӵе ик формаен, но удмуртсэ лэсьтыны. Цикловорд, кроссчайнвордъёс малпаны куд-ог дыръя быдэс толэзь но кошке, син но жаде. Одӥг кыллы луыса библиотекае но бызьылӥсько. Тани огаз йыртӥянам буш клеткаосы Гарась ним тупа, нош мон вунэтӥ П. Блиновлэн «Улэм потэ» романаз вал-а таӵе нимын герой яке мукетаз-а? Библиотекае мынытэк, романэз выльысен лыдӟытэк ӧйлась. Шонер ик малпаськем: отын шуба вузась Гарась вылэм, - мылкыдзэ усьтэ Николай Карпович.Пусйыны кулэ, Николай Павлов телевизор учкыны но кияз ручкаен но йыртӥянъёсын пуксе. Газетамы гожъяське бере, «Удмурт дуннеысь» одӥг материалэз но лыдӟытэк уг кыльы, одӥг йыртӥянэз но сэрттытэк уг чида.- Куд-огъёсыз туж лябесь, мукетъёссэ мон воксё музон сямен лэсьтысал кадь потӥсько. Тунсыко но визьмо сяна, йыртӥян чебер луыны кулэ. Мукет авторъёс пӧлысь нимысьтыз пусйысал Валентин Васильевез. Со лыдпусъёсынгес «шудыны» яратэ, но та авторлэн кроссвордъёсыз зэмос профессионаллэн кадь лэсьтэмын, куд-огзэ мон но уг вормиськы, - шуэ Николай Карпович.Зэм но, Дэбесысь Валентин Васильевлэсь йыртӥянъёссэ тодманы луэ. «Пегӟем лыдпусъёс», «Зарезьын ожмаськон» кроссвордъёсты со кык-куинь нунал куспын, пе, дася.- Мыным кельшо япон йыртӥянъёс. Удмурт кроссвордъёсты секытэнгес сэрттӥсько-пертчисько, соос шугесь пото, куд-ог удмурт кылъёсты уг тодмаськы, нош словарьёсы ӧвӧл. Собере удмурт йыртӥянъёсты сокем ӵем уд но шедьты. Тани тӥ поттӥлямды «Шутэтскон сэрег» журналдэс. Со мыным туж кельшиз. Умой луысал, кыкетӥзэ но печатласалды ке. Газетады потӥсь куд-ог йыртӥянъёсты одӥг нунал куспын тодмасько, мукетъёссэ арня пала но сэрттыны вырисько. Но кутскисько ке, одно ик пумозяз вуттӥсько. Йыртӥянэз дасяны яке сэрттыны кутскиськод ке, ӧраз пыриськод, сое одно ик вормем потэ, - шуэ Валентин Вениаминович.Николай Павловлы но Валентин Васильевлы сямен ик, «Удмурт театрлы - 80 ар» рубрика улын йыртӥянъёс дасямез понна «Шутэтскон сэрег» журнал кузьмамын луоз Дэри ёросысь Ӵӧжгуртысь автормылы Надежда Кабановалы. Та куинь визь люкъёслы тау карыса вазиськиськом: витиськом выль йыртӥянъёстэс!Галина Семёнова. Туспуктӥз Владимир Беломорских. Теги: Удмурттеатр  